Lanseria kan nou ook vlugte hervatFikile Mbalula, minister van vervoer, gedurende Saterdagmiddag se mediakonferensie. (Foto: Kopano Tlape, GCIS) Fikile Mbalula, minster van vervoer, het Saterdag aangekondig dat die Lanseria-lughawe, noord van Johannesburg, nou gereed is om ŉ beperkte aantal vlugte te hervat. Binnelandse vlugte vir sakedoeleindes word op vlak 3 van die afsonderingsregulasies toegelaat, maar tot dusver is nog net die OR Tambo Internasionale Lughawe in Johannesburg, die Kaapstadse Internasionale Lughawe en King Shaka Internasionale Lughawe in Durban oopgestel. “Die Lanseria-lughawe lewer ŉ belangrike bydrae tot lugvervoer in Johannesburg en vervoer jaarliks gemiddeld 2,4 miljoen passasiers. Daarom was dit vir ons belangrik dat dié lughawe so vinnig moontlik oopgestel word,” het Mbalula tydens ŉ mediakonferensie gesê. “Ná ŉ inspeksie deur die departement het ons vasgestel dat dié lughawe aan al die nodige maatreëls voldoen om te verseker dat vlugte kan voortgaan met die minimum risiko vir verspreiding van Covid-19,” sê Mbalula. Hy sê die departement sal nou sy fokus na die Krugerwildtuin Internasionale Lughawe, die Bram Fischer Internasionale Lughawe in Bloemfontein en die Polokwane Internasionale Lughawe in Limpopo verskuif, met die doel om dié lughawens so gou moontlik oop te stel. “Ons sal ook die lughawens in Port Elizabeth en George prioritiseer.” Maroela Media het vroeër berig dat streng maatreëls op lughawens sal geld om die verspreiding van Covid-19 te voorkom. Dit sluit in dat slegs passasiers in lughawegeboue toegelaat word, dat passasiers se temperatuur gemeet word voor hulle die gebou betree en dat merkers op vloere aangebring word om te verseker dat passasiers sosiale afstand behou. “Ons is ook tans besig om ŉ stelsel by alle lughawens te implementeer wat dit sal moontlik maak vir passasiers om in te boek sonder om met enigiemand kontak te maak,” sê Mbalula.